Къаймэт /  «Хьаджрэт»/ егъэзыгъэ 1офык1э къушъхьэмэ ахэхьажьынэу мэхъу, хьаджрэт щы1ак1эу и1эр тхак1ом къегъэлъагъо. Мамыр щы1ак1эм, мамыр 1офш1эным зэрэфэзэщыгъэр нафэ къыщеш1ы авторым игерой шъхьа1ы къушъхьэхъум щы1э 1ахъомэ захафэк1э: «Мамыр 1офш1эным фэзэщыгъэу, ыгу фэукъэпыгъэм фэдэу, зэу 1оф къиным ар к1эуцуагъ» /1, 449/. Къаймэт ц1ыф 1офш1эк1ошхоу къэтэджыгъ ык1и бэрэ 1оф ымыш1эу къушъхьэмэ ахэтын ылъэк1ыщтыгъэп. Мафэ къэс ышъхьэ пае 1оф гъэнэфагъэхэр зэш1уихыщтыгъэ, ау ежь ышъхьэ закъо фэлэжьэныр Къаймэтк1э емык1угъ.Ар ц1ыфмэ апае 1оф горэ зэш1уихын фэягъэ, зыгорэм де1эн фэягъэ. Лаукъан / «Шахъомрэ пшъэшъэ пагэмрэ»/ иц1ык1угъом щегъэжьагъэу 1оф хьылъэм инэ1осагъ. К1элэ ибэм зи1ыгъыжьын фэягъ. Ц1ыф лъэшэу, къарыуш1оу, къолаеу ар къэтэджы. К1элэгъу имыфэу 1оф къиным к1эуцуагъ, ау Лаукъан ыгу шъабэу къэнагъ, 1оф къиным жъалым ыш1ыгъэп, ары пак1ошъ, Лаукъан дэхагъэри гук1эгъури нахь зэхеш1э. Мос / «Шапсыгъэ пшъашъ»/ Бзыикъо заом л1ыгъэ щызэрихьагъ ык1и хэк1одагъ. «Джы зегупшысэжьк1э, Моси и1оф мыухыжьэу, ы1э зэтыримылъхьахэу зэрэлажьэщтыгъэр Гулэз къыгуры1ожьыщтыгъэ... Самбырэу, зэп1э-зэрытэу, мыуцухэу лажьэу шхэжьэу щы1агъ» /11, 371/.